เวิลมอร์นิเตอร์
ผู้นำแดนมังกรเยือนเวียดนาม
6 พ.ย. 2558

ผู้นำแดนมังกรเยือนเวียดนาม
ฮานอย (เอพี) — ประธานาธิบดี สีจิ้นผิง ของจีน เดินทางเยือนเวียดนามเป็นเวลา 2 วัน เพื่อหารือกับบรรดาผู้นำของเวียดนาม ในกรุงฮานอย นับเป็นการเยือนเวียดนามของผู้นำจีนครั้งแรกในรอบ 10 ปี โดยประเด็นหลักในการหารือ คือ การกระชับความสัมพันธ์ทางเศรษฐกิจระหว่าง 2 ประเทศ ทั้งนี้มีชาวเวียดนามจำนวนมากประท้วงการเยือนครั้งนี้ เนื่องจากประเด็นทะเลจีนใต้
ปูตินครองผู้ทรงอิทธิพล 3 ปีซ้อน
มอสโก (บลูมเบิร์ก) — นิตยสารฟอร์บส์ เปิดเผยผลการจัดอันดับผู้ทรงอิทธิพลที่สุดของโลก โดยประธานาธิบดี วลาดิมีร์ ปูติน ของรัสเซีย ครองบัลลังก์อันดับ 1 ไว้ได้ถึง 3 ปีซ้อน จากทั้งหมด 74 คน เนื่องจากปูตินเป็นหนึ่งในไม่กี่คนบนโลกที่มีอำนาจมากพอในการทำตามใจต้องการ ส่วนอันดับ 2 ได้แก่ นายกรัฐมนตรี อังเกลา แมร์เกิล ของเยอรมนี และประธานาธิบดี บารัก โอบามา ของสหรัฐ อันดับ 3
รายได้เฟซบุ๊กเพิ่ม 41%
วอชิงตัน (รอยเตอร์ส) — สำนักข่าวรอยเตอร์ส เปิดเผยรายงานผลประกอบการของเฟซบุ๊ก สื่อสังคมออนไลน์ที่ใหญ่ที่สุดในโลก ประจำไตรมาส 3 โดยมีรายรับก่อนหักค่าใช้จ่ายที่ 4,500 ล้านเหรียญสหรัฐ (ราว 1.5 แสนล้านบาท) เพิ่มขึ้น 41% จากช่วงเวลาเดียวกันของปี 2014 ปัจจุบันเฟซบุ๊กมีจำนวนผู้เข้าใช้ทั่วโลกสูงถึง 1,550 ล้านราย/เดือน และยอดผู้ใช้งานจากประเทศกำลังพัฒนาเพิ่มขึ้นอย่างต่อเนื่อง
เศรษฐกิจอิเหนาโตแค่ 4.73%
จาการ์ตา (รอยเตอร์ส) — สำนักงานสถิติแห่งชาติของอินโดนีเชีย รายงานตัวเลขผลิตภัณฑ์มวลรวมในประเทศ (จีดีพี) ของอินโดนีเชียไตรมาส 3 อยู่ที่ 4.73% จากช่วงเดียวกันของปี 2014 เพิ่มขึ้นจากไตรมาส 2 ซึ่งอยู่ที่ระดับ 4.67% ต่ำกว่าที่ผลสำรวจของรอยเตอร์สคาดการณ์ไว้ที่ 4.79% เป็นผลมาจากการใช้จ่ายของภาครัฐที่เพิ่มสูงขึ้น แต่ยังไม่สะท้อนว่าเศรษฐกิจของประเทศอยู่ในทิศทางที่ดีขึ้น ด้านประธานาธิบดี โจโก วิโดโด ของอินโดนีเซีย คาดว่าตัวเลขจีดีพีปีนี้จะอยู่ที่ 5%